C 152/106
HU
Az Európai Unió Hivatalos Lapja
2022.4.6.
1.7.
Ami az Unión kívüli zöldkötvény-kibocsátókat illeti, az EGSZB azon a véleményen van, hogy az uniós, illetve az unión kívüli tőkepiacokhoz való hozzáférésnek a joghatóságok közötti taxonómiák globális összehangolásán kell alapulnia.
Az EGSZB véleménye szerint ez különösen fontos, mivel a környezeti kihívásokat, például az éghajlatváltozást, az EU nem tudja egyedül kezelni.
Ha nincs egyfajta közös alap a taxonómiák összehangolása terén harmadik országokkal, akkor nem valószínű, hogy az Európai Bizottság önkéntes zöldkötvény-standardról szóló rendeletjavaslata a globális zöldkötvény-piac standardjává válik.
A fenntartható finanszírozással foglalkozó nemzetközi platformnak kulcsszerepet kellene játszania e közös alap megteremtésében azáltal, hogy fórumként szolgál a politikai döntéshozók közötti párbeszédhez. 1.8.
Végezetül az EGSZB üdvözli a beruházásokra vonatkozó uniós taxonómiai követelményt, amely szerint a beruházásoknak meg kell felelniük a jelentős károkozás elkerülését célzó elvnek (DNSH-elv) és a minimális biztosítékoknak, tekintettel arra, hogy továbbra is prioritásként kell kezelni a zöld átállást a szociális védelem, valamint az emberi és munkavállalói jogok védelme mellett.
Ez azonban korlátozhatja a taxonómiák összehangolási körét a harmadik országokkal, különösen akkor, ha az ilyen joghatóságok nem teljesítik a DNSH-elv kritériumait, például a kollektív tárgyaláshoz való jogok elismerését.
Ennek érdekében az EGSZB egy külön monitoringbizottság létrehozását javasolja, amely a szociális partnerek bevonásával felügyelné a zöldkötvény-piac dinamikáját.
2.
Általános megjegyzések 2.1.
Az Európai Bizottság 2021. július 6-án az önkéntes európai zöldkötvény-standardról szóló új rendeletre tett javaslatot.
A rendeletjavaslat célja, hogy fenntarthatóbbá tegye az EU pénzügyi rendszerét azáltal, hogy a zöld kötvényekre vonatkozóan egyfajta „aranystandardot” hoz létre, amely összehasonlítható és adott esetben összehangolható más piaci standardokkal. 2.2.
A zöldkötvény-standard nyitva állna minden zöldkötvény-kibocsátó számára, beleértve a magán-, nyilvános és állampapír-kibocsátókat is, és magában foglalja az Unión kívül található kibocsátókat is. 2.3.
A javasolt keret önkéntes standardot határozna meg arra vonatkozóan, hogy a vállalatok és a közigazgatási szervek hogyan használhatják fel a zöldkötvényeket a tőkepiacokon történő forrásszerzésre projektek finanszírozása céljából. 2.4.
A standard előírja, hogy a kibocsátók a kibocsátásból származó összes bevételt olyan tevékenységekre fordítsák, amelyek megfelelnek az Európai Parlament és a Tanács (EU) 2020/852 uniós taxonómiai rendelete (1) követelményeinek a kötvény lejárati napjáig.
Környezeti célkitűzéseket, vizsgálati kritériumokat és teljesítményküszöböket határoz meg a gazdasági tevékenységekre vonatkozóan.
Egy gazdasági tevékenység akkor tekinthető megfelelőnek, ha: a) lényegesen hozzájárul egy vagy több környezeti célkitűzéshez; b) nem okoz jelentős kárt egyéb környezeti célkitűzéseket illetően; és c) megfelel a szociális és kormányzási garanciáknak. 2.5.
Az uniós zöldkötvények segíteni fognak a hosszú távú (legfeljebb 10 éves) projektek finanszírozásának kezelésében, amennyiben ezek a projektek összhangban vannak a taxonómiai rendelet környezeti célkitűzéseivel. 2.6.
Az EU zöldkötvényeit külső felülvizsgálatnak vetik majd alá annak biztosítása érdekében, hogy megfeleljenek a fent említett követelményeknek, különösen a projektek taxonómiai összehangolásának.
A javaslat értelmében a külső felülvizsgálókat regisztrálják az Európai Értékpapírpiaci Hatóságnál, és rendszeresen meg kell felelniük a regisztráció feltételeinek. 2.7.
Abban az esetben, ha egy kötvénykibocsátást követően módosulnak a taxonómiai rendelet szerinti uniós taxonómiai technikai vizsgálati kritériumok (TSC), a javaslat lehetővé teszi a kibocsátók számára, hogy további öt évig továbbra is a korábban meglévő kritériumoknak feleljenek meg. Az EGSZB azonban úgy véli, hogy ha a kötvény a kibocsátásakor „zöld” minősítést kap, a bevétel elosztásának szabályait nem szabad megváltoztatni.
A gyakorlatban, bár a taxonómia vizsgálati kritériumai megváltoznak, és a kötvény már nem felel meg az új kritériumoknak, mégis „zöldnek” kell maradnia a futamidő végéig.
Ez minden bizonnyal hozzájárul majd a stabil zöldkötvény-piacokhoz. 2.8.
A javaslat célja továbbá a befektetői bizalom és biztosítékok erősítése, valamint azon kockázat csökkentése, hogy a zöldkötvényekből finanszírozott projektek nem érik el a környezeti célkitűzéseket.
Az ilyen kötvények kibocsátóinak rendszeres jelentést kell tenniük.
(1)
Az Európai Parlament és a Tanács (EU) 2020/852 rendelete (2020. június 18.) a fenntartható befektetések előmozdítását célzó keret létrehozásáról, valamint az (EU) 2019/2088 rendelet módosításáról (HL L 198., 2020.6.22., 13. o.).